กองทุนแห่ขายอสังหาฯRMF
&#8220;กรุงไทยวรรณ&#8221; ชวนนักลงทุนซื้อกองทุนอสังหาฯ เพื่อการเลี้ยงชีพ เชื่อให้ผลตอบแทนดีสม่ำเสมอ เหมาะลงทุนระยะยาว
21 พ.ย. 2555

“กรุงไทยวรรณ” ชวนนักลงทุนซื้อกองทุนอสังหาฯ เพื่อการเลี้ยงชีพ เชื่อให้ผลตอบแทนดีสม่ำเสมอ เหมาะลงทุนระยะยาว
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า บริษัทอยู่ระหว่างการเปิดขายครั้งแรก (ไอพีโอ) กองทุนเปิดเคแทม เวิลด์ พร็อพเพอร์ตี้ เพื่อการเลี้ยงชีพ ซึ่งเน้นลงทุนในหน่วยลงทุน Global Property Equities Fund โดยมีนโยบายที่จะสร้างผลตอบแทนระยะยาวจากการลงทุนในหุ้นของบริษัท หรือกองทรัสต์เพื่อการลงทุนในอสังหาริมทรัพย์ ที่จดทะเบียนในตลาดหลักทรัพย์ มีรายได้หลักจากการเป็นเจ้าของบริหารจัดการ หรือพัฒนาอสังหาริมทรัพย์ทั่วโลก
“กองทุนนี้เป็นอีกหนึ่งทางเลือกที่น่าสนใจ เหมาะสำหรับการกระจายเงินลงทุนไปยังอสังหาริมทรัพย์ที่มีศักยภาพทั่วโลก มีโอกาสรับผลตอบแทนในรูปเงินปันผลจากรายได้ค่าเช่า และมูลค่าของสินทรัพย์ที่เพิ่มขึ้น พร้อมทั้งยังช่วยลดความเสี่ยงจากเงินเฟ้อ และเพิ่มผลตอบแทนเมื่อเทียบกับความเสี่ยงให้กับพอร์ตการลงทุน นักลงทุนที่ต้องการลงทุน RMF ในราคาเริ่มต้นที่ 10 บาท สามารถติดต่อได้ที่บูธของธนาคารกรุงไทย ในงาน SET in the City” นายสมชัย กล่าว
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ กล่าวว่า นักลงทุนที่ไม่ได้ซื้อกองทุนเปิดวรรณ พร็อพเพอร์ตี้ เพื่อการเลี้ยงชีพ ซึ่งปิดไอพีโอไปเมื่อวันที่ 15 พ.ย. สามารถไปซื้อได้ที่งาน SET in the City 
“กองทุนนี้เน้นลงทุนในกองทุนอสังหาริมทรัพย์ในตลาดหลักทรัพย์แห่งประเทศไทย ซึ่งมีผลตอบแทนประมาณ 57% ต่อปี ถือเป็นผลตอบแทนที่ค่อนข้างสูง และเหมาะกับการลงทุนในรูปแบบของ RMF” นายวิน กล่าว